Flestir starfsmenn leik- og grunnskóla voru bólusettir með Janssen, og eru ekki þríbólusettir. Þeir geta því ekki farið í smitgát í stað sóttkvíar. Samkvæmt nýrri reglugerð, sem tók gildi fyrir rúmri viku, þurfa þríbólusettir ekki að fara í sóttkví þó þeir hafi verið útsettir fyrir smiti.
Þeir sem fengu Jansen-bóluefnið þurfa þrjár bólusetningar til að teljast fullbólusettir með örvunarskammt, líkt og þeir sem fengu aðrar tegundir bóluefnis, þrátt fyrir að Jansen hafi verið markaðssett sem eins skammts bóluefni, ólíkt hinum. Samkvæmt svari heilbrigðisráðuneytisins við fyrirspurn umboðsmanns Alþingis, hafi komið í ljós að einn skammtur af Janssen standi alls ekki jafnfætis tveggja skammta bóluefnum til að draga úr smiti eða alvarlegum veikindum af völdum nýrri afbrigða kórónuveirunnar, svo sem delta. Til þess að falla undir nýja reglugerð um rýmkaða sóttkví og smitgát þríbólusettra, þurfa þeir sem fengu upphaflega Jansen-sprautuna að fá örvunarskammt, þó að þeir hafi þegar fengið viðbótarskammt, nema þeir hafi fengið covid í millitíðinni. Flestir starfsmenn leik- og grunnskóla voru bólusettir með Janssen í fyrrasumar og fengu viðbótarskammt í fyrrahaust. Fimm mánuðir þurfa að líða áður en þeir geta fengið örvunarskammt, sem verður því ekki fyrr en í febrúar. Verkunartími bóluefna er um tvær vikur. Þeir geta því ekki farið í smitgát í stað sóttkvíar fyrr en í fyrsta lagi eftir miðjan febrúar. Því er viðbúið að sóttkví starfsmanna hafi áfram töluverð áhrif á skólastarf.
Flestir starfsmenn leik- og grunnskóla hafa ekki fengið örvunarskammt og geta því ekki sloppið við sóttkví líkt og þríbólusettir. Viðbúið er að sóttkví starfsmanna hafi áfram veruleg áhrif á skólastarf.